Begriploos | George Herald
Ek wonder of kinders op skool nog begripstoetse doen. Julle onthou hulle mos nog; die stukkies wat ons in die klas moes lees en dan vrae beantwoord. Daar was nogal 'n leeswetenskap betrokke by die opstel van die vrae.
Ek onthou nog hoe ek met die opstel van vraestelle moes sorg dat daar vrae op verskillende vlakke moes wees. 'n Aantal vrae moes eenvoudige inhoudsvrae wees, soos byvoorbeeld: "Hoeveel rowers was daar?" Dan was daar die waar- of vals opsies en "kies die korrekte antwoord".
Maar, die vrae wat ek die meeste geniet het was die insigvrae; daardie vrae waarvan die antwoord nie voor die hand liggend is nie en waar die kinders 'n bietjie moes dink en redeneer. Dit was die moeilike vrae om na te sien, want soms het kinders die vreemdste antwoorde gegee, maar met goeie rede.
Die rede dat ek hieroor wonder is die navrae en kommentaar wat ek dikwels op sosiale media sien. As mens sommige van die kommentare lees is dit duidelik dat die persoon bitter min van die berig ingeneem het. Met sommige kommentare kan mens maar net die kop skud. Een wat my bybly is "Shame, is die hondjie oraait?" na aanleiding van 'n berig waar 'n inbreker 'n hond met 'n mes doodgesteek het.
Ander insiggewende vrae is goed soos: "Kan 'n mens nou nie die pad gebruik nie?" (By 'n berig dat die pad onbepaald gesluit is) of "Is die swembaddens al oop?" (By 'n berig met datums en 'n foto van kinders wat in die dorpsswembad baljaar).
Daar is natuurlik 'n ander (gevaarliker) rede waarom mense kommentaar lewer wat daarop dui dat hulle nie die berig gelees het nie; hulle het 'n eie agenda wat hulle vooraf reeds laat besluit het wat hulle wil sê.
Die oudstryder, wat met alle mag weer die ou Suid-Afrikaanse vlag wil sien wapper, die linksgesinde aktivis wat steeds glo alle voorvalle tussen verskillende kulture is diskriminerend en rassisties, die wedergebore evangeliserende leke-prediker wat elke gebeurtenis gebruik om sy boodskap oor te dra en nog 'n hele swetterjoel ander het nie werklik 'n saak met die inhoud van 'n berig nie - hulle wil net hulle boodskap oordra.
So het ek enkele weke terug ook onder iemand deurgeloop wat die inhoud van 'n berig heeltemal in haar kop verdraai het en my van rassisme beskuldig het en 'n paar meelopers aangespoor het om op die wa te spring sonder om eens die moeite te doen om die berig te lees.
Ek was ook al daarvan beskuldig dat ek oneties optree, ongevoelig is, omkoopgeld ontvang, 'n patetiese joernalis is en 'n opgeblase ego het (daardie persoon het dalk 'n punt beet...). Die feit is dat ons dikwels so passievol oor 'n saak is dat ons elke denkbare platform sal gebruik om 'n boodskap oor te dra.
Om dan in 'n argument betrokke te raak is waansinnig, want dan eskaleer dit eenvoudig. Ons lewe in 'n wêreld waar ons toenemend met inligting gebombardeer word en die enigste manier om daarvan sin te maak is om te probeer begryp waaroor dit gaan. Elke stukkie inligting is 'n begripstoets en ons moet goed besin oor ons antwoorde voordat ons hulle insleutel.
Posted on: 14:32 Wed, 23 January 2019